SKRIFTLIG FORESPØRGSEL P-3134/01

af Jan Mulder (ELDR) til Kommissionen

(6. november 2001)

Om: Følgerne af offentlig finansiering af foranstaltninger til BSE-bekæmpelse og -forebyggelse

Allerede i januar 2001 anmodede Kommissionen medlemsstaterne om oplysninger om de nationale godtgørelser af udgifter til bekæmpelse og forebyggelse af BSE, og i forbindelse med samlingen i Rådet (landbrug) den 26. februar 2001 meddelte Kommissionen, at de modtagne oplysninger herom var utilstrækkelige og af vekslende kvalitet (presseberetning af 27. februar 2001). Denne situation forblev stort set uforandret i de efterfølgende otte måneder, idet Kommissionen i sit svar på skriftlig forespørgsel E-1821/01(1) af 3. september 2001 atter meddelte, at den ikke var i besiddelse af fyldestgørende oplysninger herom.

Hvorfor har Kommissionen på denne baggrund endnu ikke udarbejdet en oversigt over foranstaltninger i medlemsstaterne og deres regioner, herunder evt. nødvendige politiske foranstaltninger?

I svaret på skriftlig forespørgsel E-1821/01 af 3. september 2001 udtaler Kommissionen, at længerevarende markante forskelle mellem, hvor store offentlige midler, der ydes til disse foranstaltninger, kan meget vel få indflydelse på konkurrenceforholdet mellem producenterne.

Endvidere fører de eksisterende store forskelle i den offentlige støtte til BSE-test-udgifter, forskellene i prisen på en BSE-test fra medlemsstat til medlemsstat og forskellene i den offentlige finansiering af forarbejdningen til kød- og benmel til kunstige strømme af slagtekvæg til de medlemsstater, hvor de samlede omkostninger er lavest. De samme negative konsekvenser som følge af forskelle i udgifterne til forarbejdning til kød- og benmel gælder også i svine- og fjerkræsektoren.

Er disse kunstige handelsstrømme af slagtekvæg mellem medlemsstaterne forenelige med målsætningerne i forordning (EF) nr. 1254/1999(2) om den fælles markedsordning for oksekød, og deler Kommissionen den opfattelse, at det på baggrund af ovennævnte betragtninger af hensyn til det indre markeds korrekte funktion er absolut nødvendigt, at de nationale myndigheder og EU-myndighederne fører en overensstemmende politik med hensyn til støtten til BSE-test-udgifter og forarbejdning til kød- og benmel samt til, at registrerede BSE-test-laboratorier får tilladelse til at konkurrere med hinanden?

Hvornår vil Kommissionen træffe foranstaltninger på dette område, og hvilken løsningsmodel forestiller den sig?

(1) EFT C 40 E af 14.2.2002, s. 113.

(2) EFT L 160 af 26.6.1999, s. 21.

Svar afgivet på Kommissionens vegne af Franz Fischler

(6. december 2001)

Kommissionen har i mellemtiden modtaget supplerende oplysninger om udgifterne til test for bovin spongiform encephalopati (BSE) og finansieringen af visse foranstaltninger, der er knyttet til bekæmpelsen af BSE. Disse oplysninger er for øjeblikket under evaluering. Da en del af disse oplysninger først er indgået for nylig, er denne evaluering endnu ikke afsluttet. Når det er sket, vil Kommissionen afgøre, hvilke yderligere skridt der skal tages, og i hvor høj grad en yderligere harmonisering af støtten til dækning af udgifterne til BSE-testning og forarbejdning af kød- og benmel er nødvendig. Der kan endnu ikke siges noget om, hvor lang tid der vil gå.

Kommissionen mener ikke, at der noget galt ved, at de erhvervsdrivende drager fordel af billigere slagtefaciliteter eller BSE-test i andre medlemsstater. Det er snarere en indikation for et indre marked, der fungerer. Muligheden for at benytte billigere slagterier og drage fordel af lavere udgifter til BSE-test i andre medlemsstater skulle øge det pres, der lægges på forarbejdningssektoren for at få den til at sænke priserne og blive mere konkurrencedygtig. Konkurrence mellem registrerede laboratorier for BSE-testning i EU bør være tilladt. Alt dette vil være til landbrugernes fordel og falder i tråd med målsætningen for Rådets forordning (EF) nr. 1254/1999 af 17. maj 1999 om den fælles markedsordning for oksekød(1).

Hvis det ærede medlem imidlertid ligger inde med oplysninger, der viser, at ulovlig statsstøtte fordrejer handelen på tværs af grænserne, beder Kommissionen det ærede medlem give Kommissionen disse oplysninger.

I mellemtiden henledes det ærede medlems opmærksomhed på, at alle beslutninger, Kommissionen træffer om statsstøtte i forbindelse med BSE-foranstaltninger, når den pågældende medlemsstat har haft mulighed for at anmode om, at forretningshemmeligheder ikke afsløres, gøres offentligt tilgængelige på Internettet på følgende adresse: http://europa.eu.int/comm/secretariat general/sgb/droit com/index en.htm

aides.

(1) EFT L 160 af 26.6.1999.